ועדת העבודה, הרווחה והבריאות, כנסת 17, פרוטוקול מספר 559, 2009-02-04 11:00

יצחק גלנטי: שלום לכולם, אני שמח לפתוח את הישיבה על מנת לאשר את תקנות התכנון והבנייה, בקשה להיתר תנאיו ואגרות (תיקון מס' - -) התשס"ח 2008.

יצחק גלנטי: תקנות אלה הן נדבך נוסף שבאות ליישם את מטרת חוק שיוויון זכויות לאנשים עם מוגבלות, זכותו של אדם עם מוגבלות.

יצחק גלנטי: כמחוקקים בחברה ובמשטר הדמוקרטי, שומה עלינו לפעול ללא ליאות למימוש מטרה חשובה זאת.

יצחק גלנטי: תקנות אלה באות להבטיח שבניינים ציבוריים חדשים ייבנו כבניינים נגישים, ויבטיחו את עקרון היסוד ומטרת חוק שיוויון זכויות לאנשים עם מוגבלות.

יצחק גלנטי: תחת ידיה של הוועדה הזאת, והרבה יותר מעל ומעבר של ועדת המשנה, בראשותו של חבר הכנסת רן כהן, לאחר עבודה מאומצת יצאו שלושה קבצי תקנות העוסקות בהנגשת אתרים, שירותי בזק ומתקני בזק, וכעת הנגשת בניין ציבורי חדש.

יצחק גלנטי: אני מבקש להודות באופן אישי ובמיוחד לחבר הכנסת רן כהן על עבודתו ללא ליאות בקידומם של אנשים עם מוגבלות בחברה הישראלית, ובאופן ספציפי בהקשרן של תקנות אלה.

יצחק גלנטי: עבודה שאותותיה ישאו פרי בשנים הקרובות, פרות מהן תיהנה החברה הישראלית כולה.

יצחק גלנטי: אני מודה על הזכות שנפלה בחלקי להביא לאישור בהצבעה לגבי תקנות אלה.

יצחק גלנטי: בבקשה, חברי וידידי, חבר הכנסת רן כהן.

רן כהן: תודה רבה לך אדוני היושב ראש, אני באמת נרגש כמוך באירוע הזה, זו גם הישיבה האחרונה שלי כחבר ועדת העבודה הרווחה והבריאות, וגם כיושב ראש ועדת המשנה.

רן כהן: אני מוניתי לתפקיד הזה לפני שנתיים ויותר.

רן כהן: לצערי, חלק ניכר של התקנות עדיין לא אושר.

רן כהן: בשנתיים הראשונות לפחות היה מאבק מול משרדי ממשלה לזרז את התקנת התקנות, אני חייב לומר שהמשרדים לא התעצלו ולא זלזלו, אבל היו בעיות אמיתיות בתרגום חוק לאנשים עם מוגבלויות לתקנות.

רן כהן: אבל בזכות הלחץ גם של הבג"צ שהוגש על ידי נגישות ישראל, גם לחץ שלנו בוועדת המשנה, גם בתקשורת והדברים שהיו, רוב התקנות מוכנות.

רן כהן: לצערי, את חלקן הגדול לא הספקתי.

רן כהן: תסלחו לי אם אני אומר לא הספקתי, נדמה לי שבכל הישיבות הייתי לבד.

רן כהן: בישיבות של ועדת המשנה האחרת שאני עומד בראשה, פה ושם היה מופיע פרופ' אלדד, בתקנות האלה הייתי לבד.

יצחק גלנטי: אז לא היה לך ויכוח עם אף אחד...

רן כהן: בעצם כל מי שיושב סביב השולחן הזה, אדוני היושב ראש, משרדי ממשלה, משרד הפנים, משרד הבינוי והשיכון, משרד המשפטים, משרד הבריאות, משרד הרווחה, משרדים רבים באו סביב השולחן הזה לאחר הידברות ביניהם, במאמצים של ימים ולפעמים לילות להגיע לפתרונות, אל מולם ניצב כמובן הנציבות של אנשים עם מוגבלויות במשרד המשפטים, והארגונים של האנשים עם מוגבלות למיניהם ולגווניהם.

רן כהן: היתה אינטראקציה של עבודה משותפת של כל האנשים, אני מודה על האמת, לכן התנצלתי בסוף הישיבה הקודמת בפני כל מי שחלילה פגעתי בו במהלך הדיונים, לעתים פשוט לא היו פתרונות.

רן כהן: הפתרונות לא היו מוסכמים ולא היתה ברירה אלא לחתוך ולהגיע להסכמות.

רן כהן: אני יכול לדווח לך שלמיטב ידיעתי מלבד סוגייה אחת קטנה שעכשיו גם היא נפתרה בדקות האחרונות ותוצג על ידי שירי וגו'די, כל התקנות שמונחות לפניך מוסכמות, ולמיטב ידיעתי גם בכוונת שר הפנים לחתום עליהן כפי שהן, למרות שהן לא באו בדיוק לוועדת המשנה כמו שהן יצאו.

רן כהן: הם יצאו קצת אחרת, גם בגלל הארגונים והמשרדים האחרים, בזכות הנציבות, בזכות הערות מקצועיות.

רן כהן: אגב, יש פה גם בעלי מקצוע, ארכיטקטים, אדריכלים, מהנדסים ואחרים, מכון התקנים היה פה רוב הזמן, משרד השיכון.

רן כהן: התקנות האלה כוללות היבטים טכניים רבים, כמו הוראות בדבר נגישות למקומות חנייה לעניין מעלית ומעלון, אמצעים לאיתור, אזהרה והכוונה, תאורה, מתקני תברואה, יחידות אחסון, בתי עלמין, מקומות להתקהלות ועוד נושאים רבים שמפורטים בתוך התקנות האלה.

רן כהן: היה פה אתגר אחד מאוד גדול, אני מודה, מבחינתי אפילו היה חדשני, למרות שאני עוסק בנושא של נכים כל שנותיי בכנסת, עשרים וארבע וחצי שנים.

רן כהן: היינו צריכים להגיע לאיזון בין סוגי נכויות שונות, ומוגבלויות שונות, ואיך להגיע לתוצאה המירבית שתענה גם לאנשים הנוסעים על כסא גלגלים, אבל גם שיהיה סימון לאנשים עיוורים, וגם איך יהיו פתרונות לאנשים חרשים שאינם יכולים לשמוע.

רן כהן: היינו צריכים להגיע לפתרונות מאוזנים גם בין בעלי סוגיות שונות של מוגבלויות, דבר שאני לא בטוח שהמחוקק תמיד צפה אותו, אם כי בחוק כמובן הכוונה היא להגיע לפתרון המירבי.

רן כהן: וכל זה כדי לא להגיע לתוצאה מוגזמת מדי מבחינת הפגיעה והאנשים שאין להם מוגבלות, או שהם לא על כסא גלגלים, לא על מכשירי שמיעה ולא עיוורים, אלה אנשים שאין להם את המוגבלויות האלה, או דברים שיש להם עלויות אסטרונומיות, או פתרונות שאין להם פתרון טכני.

רן כהן: ואף אל פי כן, אני כן יכול לומר, התקנות האלה גם לאחר תקנות אתר ותקנות הבזק, התקשורת, הן התקנות הדרמטיות ביותר, מדוע, כי הן בעצם עוסקות בבניין ציבורי חדש, כל מה שייבנה מעכשיו והלאה יצטרך להיבנות על פי תפיסה חברתית והנדסית אחרת מכפי שנבנה עד עכשיו.

רן כהן: אני חוזר בשבוע שבעבר משטרסבורג במועצת אירופה, ייצגתי שם את הכנסת לבד, היתה שם הסתערות גדולה על מדינת ישראל, הייתי צריך לעמוד ולהגיע, למרות שאני לא רץ לבחירות האלה כפי שאתם יודעים.

רן כהן: יצא לי להסתובב מעט מאוד בעיר, שם אתה רואה מה זו עיר מונגשת, חברים יקרים, זה משהו אחר, מדינת ישראל הולכת להשתנות בעקבות התקנות האלה.

רן כהן: בזמנו סיפרתי לשמוליק, ניהלתי מלחמת עולם אל מול משרד התחבורה, על אוטובוסים שיוכלו להסיע נכים.

רן כהן: המשרד הסתבך והתברבר, והוציא שלושת רבעי מליון שקלים על התקנת מעליונים, שבסיבוב הראשון בפינה הם נפלו, בה בשעה שבעולם יש את זה.

רן כהן: העולם במידה רבה מאוד מתקדם יותר מאיתנו.

רן כהן: אמרתי לשר ישראל קיסר, שר התחבורה דאז, אני לא רוצה בשביל הנכים, אני רוצה בשביל הילדים שלי.

רן כהן: אני רוצה שהילדים שלי ייסעו באוטובוס כשהם רואים שגם נכה על כסא על גלגלים נוסע איתם.

רן כהן: שגם עיוור נוסע איתם.

רן כהן: שגם אדם שלא שומע נוסע איתם.

רן כהן: זה נכון לגבי כל אזרחי המדינה, ולכן לדעתי התקנות האלה הן דרמטיות לגבי השינוי והציבורי של מדינת ישראל.

רן כהן: יש דברים שיש להם מגבלות מאוד קשות, אני מאמין שהתגברנו עליהם והתקנות האלה הולכות לתת פתרון שהוא יותר נכון.

רן כהן: לאור העובדה שבעוד פחות משבוע התקיימו הבחירות לכנסת השמונה עשרה, סיימנו את התקנות האלה בלי שכללנו בהן הוראות בנושאים רבים אחרים, בניין מגורים, בניינים ציבוריים קיימים, לא עברנו עליהם, הקדמתי את זה בכוונה כדי שלא ייבנו עוד בניינים שהם לא מותקנים.

רן כהן: מעכשיו כל הבניינים הציבוריים יותקנו במתכונת החדשה וכל מה שהיה בבניינים קיימים יצטרך לעבור תקנות אחרות.

רן כהן: אין עדיין על מוסדות בריאות, מוסדות חינוך, אוניברסיטאות, כל אלה יובאו לאישור הכנסת ה-18.

רן כהן: הבטחתי לג'ודי ולוילמה שאני אעמוד לרשותו של כל מי שיעמוד בראש ועדת המשנה, ואז אם בכלל יצטרך אותי.

יצחק גלנטי: תמיד הכנסת תצטרך את הניסיון שלך אדוני.

יצחק גלנטי: נסיון של עשרים וארבע וחצי שנים.

רן כהן: אני אשמח לעשות את זה.

רן כהן: וילמה יודעת את הכתובת, ואני אעשה את זה.

רן כהן: לפני שאני מעלה את הסוגייה, אני רוצה להודות לשירי, דוד, ליאורה, אנשי הנציבות ערן כהן ושמוליק, אנשי הארגונים, להודות לכולכם, לכל משרדי הממשלה, משרד הבריאות, משרד החינוך, משרד המשפטים, משרד האוצר.

רן כהן: רוצה להודות לכולם על העבודה המאומצת, זאת היתה חוויה לעמוד בראש העניין הזה ולהוביל אותו.

רן כהן: יש לי הרגשה שהצלחנו ליצור איזושהי תוצאה שהיא עבודה קולקטיבית של כולנו פה.

רן כהן: אני מאוד מודה לכם על העניין הזה.

רן כהן: אדוני, בישיבה הקודמת התנצלתי בפני כל הנוכחים אם פגעתי במישהו חלילה, אבל לא היתה לי ברירה, לפעמיים הייתי חייב להיות חד כתער, ותער לפעמים קצת חותך.

רן כהן: אני התנצלתי, ולמרות הכל אני מבקש להתנצל אם הדבר הזה באמת קיים.

רן כהן: אני מאוד מודה לג'ודי, לאייל וליטל ששימשו לאורך כל העניין הזה ממש עיניים, רגליים, ידיים, שכל וידע, בלעדיהם אי אפשר לעשות את זה.

רן כהן: אני מאוד מודה לוילמה על הליווי הזה באופן כל כך מקצועי, כל כך קפדני, כל כך כולל את כל מי שצריך כדי שהתוצאה תהיה תוצאה טובה.

רן כהן: תודה רבה וילמה.

רן כהן: אני רוצה לבקש ממך אדוני היושב ראש, מאחר והתגלתה בעיה אחרי הישיבה האחרונה, שג'ודי העלתה אותה לפניי עכשיו, אני מבין שגם נמצא לה פתרון.

רן כהן: אין לנו ברירה אני לא אכנס עוד פעם לועדת המשנה כפי שאתה מבין.

רן כהן: אני מבקש שמליאת הוועדה תקבל אותה, ואני מבקש ממך לאפשר לשירי ממשרד הפנים להציג את הסוגייה לעניין של העברת נושא, לא שינוי נושא, אבל העברת נושא עם מיקומו היום בסעיף הפטורים, אל מקום יותר נכון.

רן כהן: שירי, ברשותך, אנחנו השתדלנו בסעיף הפטורים להיות מאוד קפדניים שלא יהיו פטורים גורפים מדי, כי זה בעצם כאילו לשים לאל את כל התקנות.

רן כהן: היתה סביב העניין הזה מלחמה די גדולה, אז כל סעיף אפילו טכני שאפשר להוציא אותו בסעיף הפטורים אני מאוד מברך עליו, בעיקר אם נמצא פתרון.

רן כהן: עדים פה כולם שכאשר כולם מצאו פתרון בלעדיי, העדפתי אותו גם על דעתי, ביטלתי את דעתי מפני ההסכמות.

יצחק גלנטי: תודה רבה.

שירה ברנד: היו עוד שני תרשימים שלא הוצגו בפני ועדת המשנה שהם מבהירים בצורה ברורה יותר את ההוראות שבתקנות, לפעמים הציור הוא הרבה יותר טוב מהרבה מלים כתובות.

שירה ברנד: יש לנו שני תרשימים.

יצחק גלנטי: סליחה, התרשימים יצורפו לתקנות.

שירה ברנד: תרשים אחד הוא תרשים שרואים בו את המדרגות.

שירה ברנד: התרשים הזה אמור להבהיר את 8.71(ג) הוא מבהיר את הסימן המוביל בדרך מחוץ לבניין שיש בו מדרגות.

שירה ברנד: הסימון מיועד לעיוורים.

שירה ברנד: תרשים נוסף הוא סימון של הדלתות, הוא שייך לפרט 8.79(4), הוא מבהיר את אופן הסימון שהוא יכול להיות גם איזושהי מדבקה וגם מרכיב בנוי או אביזר שבולט לעין.

רן כהן: אני מבקש אדוני לצרף את התרשימים האלה במקומות שאותם ציינה שירי, אלה תרשימים שבאים להבהיר את העניין וחשוב לעשות את זה.

שירה ברנד: עוד עניין אחד שהוא ספק עניין של נוסח וספק מהות, אז למען הסר ספק אנחנו נגיד אותו בכל זאת לפרוטוקול.

שירה ברנד: בפרט 8.72(ב) עמוד 11, מדובר על סימן מוביל והיה חשש שאם אנחנו ניתן אותו ברחוב 30 סנטימטר לפחות משני הצדדים אז לא יידעו איפה הוא נמצא.

שירה ברנד: לכן המיקום שלו צריך להיות בצד קו המפגש עם הדרך הנגישה, לא מכל צד, אלא בצד קו המפגש.

רן כהן: ברוחב של 30 סנטימטרים לפחות בצד המפגש עם הדרך הנגישה.

יצחק גלנטי: מה קורה כאשר באים מבפנים החוצה?

שירה ברנד: אותו דבר, הסימון מגיע עד הכניסה.

זרובבל אורי: זה לא סימון רוחבי, זה סימון אורכי.

אייל בן ארי: למען הסר ספק נקריא זאת.

אייל בן ארי: בסימון מוביל מטיפוס 2 יהיה ככל הניתן גימור שטח כאמור בסעיף קטן (א) ברוחב של 30 סנטימטרים לפחות בצד קו המפגש בין המשטחים המרכיבים את הסימן המוביל.

שירה ברנד: נגיע לסעיפי הפטורים.

שירה ברנד: במהלך הדיונים פה ערכנו גם תיקונים שהם לא כל כך אולי במהות, אבל בעניין של עריכה.

שירה ברנד: העברנו נושאים שהיו בסעיפים הכלליים, העברנו אותם לסעיפי הפטור.

שירה ברנד: הסתבר לנו שכאשר קבענו את סעיפי הפטור, המחוקק כבר קבע שסעיפי הפטור והדרישות המופחתות לא יחולו על בניין ציבורי שמשמש רשות ציבורית.

שירה ברנד: נתנו סעיפים שקבעו דרישות מופחתות לעניין בית כנסת, או מקוואות.

שירה ברנד: זה ברוב המקרים מקום ציבורי שמשמש רשות ציבורית, מרבית המקוואות נבנים על ידי הרשות הציבורית, לא על ידי גורמים פרטיים, כך גם לעניין בתי הכנסת.

שירה ברנד: לכן אנחנו מבקשים את רשימת הסעיפים פשוט להחזיר למקומם המקורי בסעיפי התקנות כדי שאפשר יהיה לתת את הדרישות המופחתות, לא כי זו דרישה מופחתת, אלה הוראות מראש שניתנו לעניין סוג הבניינים הזה.

רן כהן: יהיה יותר נכון לשימוש על ידי האנשים המקצועיים.

ג'ודי וסרמן: בסעיף 230, הסעיף שקובע שהפטורים והדרישות המופחתות לא יחולו על מקומות ציבוריים, החוק מדבר, אני מקריאה עכשיו את סעיף החוק לא את התקנות.

ג'ודי וסרמן: "מקום ציבורי חדש עתיד להיות מופעל בידי רשות ציבורית" כאן, מקום ציבורי המשמש, לא מקום ציבורי המשמש רשות ציבורית, אלא מקום ציבורי חדש עתיד להיות מופעל.

רן כהן: מקובל.

ליאורה זיידמן: אחת הבעיות הן שאמרנו שאנחנו קובעים תנאים לבקשות להיתרי בנייה, אתה לא יודע איזה מקום משמש בעצם רשות ציבורית.

ג'ודי וסרמן: אתם ביקשתם.

ליאורה זיידמן: עתיד להיות מופעל, לכאורה כל רשות ציבורית יכולה להיכנס בכל בניין משרדים, לכן אמרנו שזה ים רחב מדי, אז שכשהוא משמש, אז באמת צריך לחול עליו התקנות לכן עשינו את השינוי.

שירה ברנד: מה שאומרת ליאורה, כשאנחנו בונים בניין משרדים, אנחנו לא יודעים איזה משרד ייכנס אליו.

שירה ברנד: יכולה להיכנס אליו - - -

ג'ודי וסרמן: את יודעת את מי זה ישמש?

שירה ברנד: אנחנו לא יודעים את זה.

ליאורה זיידמן: לכן לא כתבנו את זה, עתיד להיות מופעל על ידי רשות ציבורית, אלא כשהוא משמש רשות ציבורית.

חיימוביץ' שמואל: בעניין הזה יש לי הערה.

חיימוביץ' שמואל: היות ובשלב הבנייה הרבה פעמים לא יודעים מהו היעד, זה אינטרס גם של היזם שהאמצעים של הנגישות שהוא מספק בבניין יתאימו גם לדרישות של שרות הציבורי, כדי שהוא יוכל להציע את האיכלוס גם לפונקציות כאלה.

רן כהן: בואו נשאיר את זה כמו שזה, גם אם חלילה לא דייקנו יותר טוב שמתישהו יטפלו בזה, יתקנו, מאשר שעכשיו נתחיל לתפור את זה על הברך.

רן כהן: דנו בזה ארוכות, בואו נשאיר כמות שזה.

שירה ברנד: אקריא את רשימת הסעיפים, נשאיר אותם כנוסחן, הם פשוט יעברו למקום אחר בתקנות.

שירה ברנד: אנחנו מדברים על סעיף 231 סעיף קטן (3), מתייחס למתקני ספורט, מתקני ספורט בדרך כלל בונה משרד השיכון, בונה רשות ציבורית, לכן אנחנו לא יכולים להגיד שלא להחיל את הפטור הזה.

רן כהן: לאן את רוצה להעביר את זה?

שירה ברנד: לסעיפים שעסקו במתקני הספורט.

שירה ברנד: סעיף קטן (7) כשאנחנו מדברים על שינויים במהלך בנייה, גם לצערנו הרב אלה אותם קבלנים שבונים לרשות הציבורית ולגורם הפרטי וכולם עושים את אותן טעויות במהלך הבנייה ולכן זהו סעיף שצריך להגיע לסעיפים הכלליים ב-8.40 זה לא סעיף שהוא סעיף של פטור.

שירה ברנד: סעיף נוסף הוא 233(5) גם סעיף שעוסק במתקן ספורט, אנחנו נעביר אותם לאותם סעיפים שעוסקים במתקני הספורט.

שירה ברנד: סעיף נוסף 234(7) לא כולו, הסעיף מתייחס גם למקוואות, ומקוואות בונה הרשות הציבורית, הסעיף יישאר פה, רק ההתייחסות למקוואות נעביר לסעיף שעוסק במקוואות 234 סעיף קטן (7)(א)(ב), רק ההתייחסות למקוואות.

שמואל חיימוביץ': את מציעה שיהיה גם שם כתוב?

שירה ברנד: רק לעניין המקווה, לא לכל יתר הפרטים.

שירה ברנד: ההוראה לעניין המקווה תישאר.

שירה ברנד: סעיף 235 כולו דן בבית הכנסת, מכיוון שאנחנו מניחים שמרבית בתי הכנסת נבנים על ידי הרשות הציבורית, אנחנו נעביר אותו כסעיף כמו שהוא על יד הסעיף של המקוואות, זה יהיה כסעיף נפרד.

שירה ברנד: סעיף 239(א)(ב) שמדברים על מקומות חנייה שערוכים במסעה משופעת.

שירה ברנד: אנחנו מכירים הרבה מקומות ציבוריים שמשמשים את הרשות הציבורית שיש בהם חנייה משופעת, לכן אנחנו נעביר את הסעיף גם כסעיף כללי בסעיפים שעוסקים בחנייה.

רן כהן: בסדר, אבקש לקבל את ההצעות האלה.

רן כהן: זאת טעימה קטנה ממה שעברנו פה במשך עשרות ישיבות.

יצחק גלנטי: רבותיי, אני בדרך כלל נוטה לקבל הסכמות שהן מוסכמות על הכל.

יצחק גלנטי: האם יש מישהו שרוצה להביע דעה שונה?

יצחק גלנטי: אם כן, אנחנו נצביע על כל התקנות כמקשה אחת.

יצחק גלנטי: תודה רבה.

יצחק גלנטי: ה צ ב ע ה מי בעד אישור התקנות כמקשה אחת?

יצחק גלנטי: 2 בעד אין נגד אין נמנעים.

יצחק גלנטי: התקנות מאושרות בזה.

רן כהן: במשפט אחד, אני רוצה עוד התנצלות.

רן כהן: מאחר ואני שימשתי בקדנציה הזאת גם כיושב ראש ועדת המשנה לרפורמה בריאות הנפש, אני מרגיש רע עם זה שלא השלמתי את העבודה שם.

רן כהן: אציין לזכותי דבר אחד.

רן כהן: נבחרתי בעצה אחת בין וילה לבין חבר הכנסת שרוני, למרות שנאמתי את הנאום הכי חריף נגד הרפורמה.

רן כהן: היה קשה להיות יותר בוטה ממני נגדה.

רן כהן: אני מודה על האמת שבתוך תהליך הדיונים והמפגש עם הארגונים, ועם הפסיכולוגים והפסיכיאטרים, השתכנעתי שהרפורמה בתיקונים משמעותיים יכולה להיות חיונית.

רן כהן: לצערי הרב, הגעתי כמעט לסיום העבודה, אבל בסוף על ידי ועדת ההסכמות בכנסת נפגשתי עם מזכיר הכנסת, נפגשתי עם חבר הכנסת גדעון סער.

רן כהן: לצערי הרב, לא נתנו לי את האפשרות להשלים את זה, אני מאמין שהייתי משלים את העבודה הזאת בחודש האחרון.

רן כהן: זה לא ניתן ממני וזה יעבור לועדה הבאה.

רן כהן: וילמה תלווה את העבודה הזאת, אני כבר לא, ג'ודי כבר מוכנה עם זה.

רן כהן: אני אומר זאת כהתנצלות, מה לעשות, זה נכנס לפרוטוקול.

רן כהן: אני גם לא חושב שהוא שם את ההתנגדות שלו בגלל זדון חס וחלילה, אני חושב שחבל, כי המצב שם הוא מאוד קשה.

רן כהן: אני מאחל ליושב ראש ועדת העבודה הרווחה והבריאות הבא שיידע למצוא את הדרך, לא להתחיל הכל מחדש, אלא להמשיך אל מקום שבו אני הפסקתי, וגם שם וילמה אם צריך, אני אעמוד לרשות ועדת המשנה, או הוועדה במליאתה.

רן כהן: סליחה, ותודה רבה.

רוני שכטר: אני רוצה לדבר בשם כל החברים שלנו שנמצאים פה, להודות לועדה על כל הפעילות שלה במיוחד בשנתיים האחרונות.

רוני שכטר: הצלחנו להוביל מהלכים חשובים מאוד בנושאים שונים לקראת האפשרות להשתלבות של אנשים עם מוגבלות בתוך החברה הישראלית, על כך אני אודה גם ליושב ראש וגם לחבר הכנסת רן כהן שליווה אותנו כחלק מאיתנו במהלכים האלה.

רוני שכטר: נכון, כואב לנו קצת על הרפורמה, בטוח שגם חבר הכנסת רן כהן וגם אדוני, עוד תעזרו לנו להגיע גם אל הרפורמה.

רוני שכטר: אני רוצה להדגיש דבר מאוד חשוב, התקנות האלה הן היו הביטוי למה שקורה שארגוני הנכים מדברים אחד עם השני, מתכנסים לצורך העניין להחלטות משותפות, ומנהלות דיאלוג בינם לבין עצמם.

רוני שכטר: אני קורא לחברים שלי לקחת דוגמה מהמהלכים שהיו פה, בייחוד בתקנות של הנגישות, לאמץ את זה.

רוני שכטר: אני בטוח שאם נדע אם נתכנס לתוך אותו דיאלוג מפרה אז גם נצליח לשנות הרבה מאוד דברים נוספים.

רוני שכטר: ושוב פעם, תודה רבה לחבר הכנסת רן כהן על 25 שנים של עבודה, עשית לנו הרבה שינויים חברתיים, עוד זוכרים לך את חוק הדיור הציבורי, לא נוכל לשכוח אותו כל כך מהר.

רוני שכטר: גם זה שינה הרבה מאוד מהמקום של אנשים עם מוגבלות בתוך החברה.

רוני שכטר: אנחנו מבטיחים לך, שאם תסכים, אנחנו נמשיך להסתייע בך הרבה מאוד.

רוני שכטר: תודה רבה לוועדה, ושלא לשכוח את הצוות של הוועדה שמלווה אותנו הרבה שנים ביחד.

שירה ברנד: אני יכולה לדבר בשם משרד הפנים, אבל אני מניחה שגם יתר משרדי הממשלה יצטרפו לדעתי.

שירה ברנד: אני רוצה להודות לצוות הוועדה, במיוחד ליושב ראש הוועדה, ויושב ראש תת הוועדה, חבר הכנסת רן כהן.

שירה ברנד: אני חושבת שבזכות האפשרות שהוא נתן לנו להגיע להידברות, להגיע לדיאלוג, וההזדמנות שהוא נתן לנו גם לפעמים להציע הצעה אפילו שהיא היתה אחרת מההצעה שהוא נתן, אני לא מכירה הרבה מאוד אנשים בכלל, וחברי כנסת במיוחד שכך נתנו ביטוי להסכמות ולדעות על אף שזה בשונה מדעתם.

שירה ברנד: אני חושבת שבזכות הגישה הזאת והפתיחות הזאת לתת לנו להגיע להסכמות, הצלחנו בפרק הזמן הקצר להשלים את המרוץ ולהגיע להתקין את התקנות.

שירה ברנד: אני מניחה שגם יתר משרדי הממשלה שנמצאים פה והיו שותפים למהלך, מצטרפים להבעת התודה.

שירה ברנד: אנחנו מודים לך.

רן כהן: שירי, תודה רבה.

רן כהן: אני זוכר שמספר פעמים עמדנו בעימותים לא פשוטים.

רן כהן: אני מאוד מודה לך.

יצחק גלנטי: חייב להזכיר לכם שעדיין שר הפנים צריך לחתום על התקנות האלה.

שמואל חיימוביץ: כנציבות שיוויון זכויות לאנשים עם מוגבלות שפועלת במשרד המשפטים, על פי חוק השיוויון, אני רוצה לברך את כל אלה שתרמו לקידום המהלך הזה, הוא היה מאוד מורכב, הנציבות פעלה מול גופים שונים, מול משרדי ממשלה, מול ארגונים שמייצגים אנשים עם מוגבלות, מול הסקטור הפרטי מכיוונים שונים, יש לנו עוד עשייה רבה בתחום הזה בעתיד בתחום של תקנות נוספות שנמצאות על סדר היום, אנחנו מתכוונים לקדם את המהלך בהמשך שיתוף פעולה והידברות.

שמואל חיימוביץ: מעבר לזה, יש לנו מקום חשוב ביותר בנושא אכיפה של תקנות נגישות.

רן כהן: הכל עובר אליכם.

שמואל חיימוביץ': אכן, אנחנו מתכוונים להביא לכך שהדברים האלה לא יהפכו לאות מתה בספר החוקים, אלא משהו שמקבל ביטוי בעשייה, במציאות הישראלית, ויאפשר מהפכה חברתית שעליה מדברים.

יובל ואגנר: בשם נגישות ישראל, אנחנו רואים ביום הזה כיום היסטורי בהיסטוריית הנגישות, אנחנו בטוחים שהתקנות האלו יעשו ישראל חדשה, ישראל שתאפשר לאנשים עם מוגבלות יותר שיוויון והרבה יותר עצמאות.

יובל ואגנר: אני מצטרף לדברים של יושב ראש מטה המאבק, התהליך הזה יצר תהליכי משנה מצוינים בקרב ארגוני הנכים שלמדו ששיתוף פעולה חזק ועוצמתי הרבה יותר מיריבים.

יובל ואגנר: משרדי הממשלה שגם הם עשו דרך ארוכה, ואם היסטורית היו בעבר יותר חילוקי דעות, אז בשנים האחרונות רואים שגם משרדי הממשלה פועלים לקידום הנגישות.

יובל ואגנר: ושוב, תודה לוועדה ולצוות הוועדה ולאנשים מאחורי הקלעים.

יובל ואגנר: בעיקר תודה לחבר הכנסת רן כהן, נדיר לראות מישהו שלוקח כזה נושא ורץ אליו בכל הכוח, אני בטוח שעוד תעשה הרבה דברים טובים כאלה בהמשך.

רן כהן: אני אשתדל, תודה רבה.

יצחק גלנטי: כיושב ראש הוועדה, וכשותף לעשייה, אני מודה ליושב ראש ועדת המשנה חבר הכנסת רן כהן, לא רק על הוועדה הזאת, אלא על כל הועדות שבהן הוא ניהל, ניהל הרבה מאוד, יישר כוחו.

יצחק גלנטי: אני מאחל לו עוד שנות עשייה רבות, לא רק בכנסת ובוועדותיה, אלא גם מחוצה להן, אני בטוח שיתרום עוד רבות לחברה הישראלית.

יצחק גלנטי: מעבר לזה, אני פונה לארגוני הנכים שהיה לי הכבוד לא פעם ולא פעמיים לשבת איתם, ולמרות שמדי פעם היו חילופי דברים קשים, כדבריו של חבר הכנסת רן כהן, אני מתנצל בפניכם אם באיזשהו מקום נקטתי אולי נוסח קשוח בדבריי, ואם חס וחלילה פגעתי במישהו, הרי זה לא אלא משום רצון להגיע לתמצות ולטובת הנושא שעליו אנחנו דנו באותו מקום.

יצחק גלנטי: יחד עם זאת, אני פונה לכל ארגוני הנכים, ראיתם שניתן להגיע אכן לתוצאות חיוביות אם עוד לפני שאתם מגיעים לועדות הכנסת, אם לפני זה אתם יושבים ביניכם, ומגיעים לכלל הסכמות ביניכם, ומביאים דבר שהוא כמעט מוגמר לישיבות הכנסת, אז רמת החיכוכים תשאף לאפס כי שאני צופה היום פה, אתם רואים עד כמה שהדבר עשוי להיות פורה ומועיל לכולם.

יצחק גלנטי: היות וישנם ארגוני נכים רבים, אני משוכנע שאם תצליחו לבנות לכם איזושהי ייצוג מעין ארגון גג שבעצם ילכד בתוכו את כל הארגונים הקיימים, הרי שאך ורק תצמח מזה ויהיה לטובה.

יצחק גלנטי: תודה רבה לכולם.

יצחק גלנטי: בזה אני נועל את הישיבה.

רן כהן: אני רוצה לאחל לחבר הכנסת היושב ראש יצחק גלנטי, המשך דרך נעימה ומוצלחת אחרי הכנסת.